Signal Iduna Park

Signal Iduna Park [zɪɡˌnaːl ʔiˈduːna ˌpaʁk], atau Westfalenstadion (sebutan Jerman: [vɛstˈfaːlənˌʃtaːdi̯ɔn] , har. Stadium Westphalia) ialah stadium bola sepak yang terletak di Dortmund, Nordrhein-Westfalen, Jerman. yang merupakan stadium utama bagi Borussia Dortmund. Stadium ini juga disebut sebagai BVB Stadion Dortmund dalam pertandingan UEFA, nama tersebut berasal daripada bekas wilayah Prusia, Westphalia. Stadium ini mempunyai kapasiti liga sebanyak 85,365 penonton (berdiri dan duduk) dan kapasiti antarabangsa sebanyak 65,829 (duduk sahaja). Ia merupakan stadium terbesar di Jerman, keenam terbesar di Eropah, dan ketiga terbesar sebagai gelanggang kelab liga utama Eropah selepas Camp Nou dan Stadium Santiago Bernabéu. Ia memegang rekod Eropah bagi purata kehadiran penonton, yang dicatat pada musim 2011–12 dengan hampir 1.37 juta penonton sepanjang 17 perlawanan, dengan purata 80,588 setiap perlawanan. Jualan tiket musim tahunan mencecah 55,000 pada tahun 2015. Südtribüne (tribun selatan) yang berkapasiti 24,454 merupakan teres terbesar untuk penonton berdiri dalam bola sepak Eropah. Terkenal dengan suasana yang sangat meriah, teres selatan ini digelar "Die Gelbe Wand", yang bermaksud "Tembok Kuning". Borusseum, muzium Borussia Dortmund, terletak di bahagian timur laut stadium. Stadium ini pernah menjadi tuan rumah perlawanan dalam Piala Dunia FIFA 1974 dan 2006. Ia juga menjadi lokasi perlawanan akhir Piala UEFA 2001. Selain itu, pelbagai perlawanan persahabatan antarabangsa dan kelayakan kejohanan dunia serta Eropah telah berlangsung di sini, termasuk perlawanan dalam pertandingan kelab Eropah. Catatan Pautan luar Signal Iduna Park, official site Stadium page at the official Borussia Dortmund website Atmosphere at Signal Iduna Park Pictures of Signal Iduna Park